Ngô Quang Trưởng

Ngô Quang Trưởng (født 13. desember 1929 i Kien Hoa i Cochinkina, Fransk Indokina, død 22. januar 2007 i Falls Church, Fairfax i Virginia) var en general i Sør-Vietnams hær (ARVN). Han er ansett som den mest kompetente og ærlige offiseren på sørvietnamesisk side under Vietnamkrigen.


== Biografi ==


=== Bakgrunn ===
Trưởng kom fra en relativt velstående familie i Mekongdeltaet og tok videregående utdannelse ved den franske skolen i Mỹ Tho.
Etter gjennomført videregående utdannelse, begynte han på Thủ Đức offiserskole i Saigon. Da Republikken Vietnam ble opprettet i 1954 ble fenrik Trưởng med i 5. fallskjemsbataljon som troppleder. Under oppstanden fra Binh Xuyen i 1955 om kontrollen over Saigon og omkringliggende områder, gjorde han seg bemerket og ble forfremmet til løytnant. 


=== Vietnamkrigen ===

I 1964 ble han utnevnt til major og sjef for 5. fallskjemsbataljon og ledet et angrep mot et FNL-hovedkvarter. Hans omdømme for tapperhet, ærlighet og rettferdighet ble lagt merke til i Saigon. I 1965 ble han som følge av sin opptreden og håndtering av et angrep mot en FNL-base utnevnt til oberstløytnant og dekorert. Han ble deretter utnevnt som stabssjef for sin brigade. 
Under et buddhistisk opprør i Huế i løpet av våren 1966 ble Trưởng (som selv var buddhist) fungerende sjef for den 1. divisjon for å slå ned på opprøret. Han utførte oppgaven så godt at Saigon gjorde denne utnevnelsen permanent og han sørget for å ruste opp divisjonens moral og effektivitet.

Under Tết-offensiven ledet han forsvaret av Huế, og vant her en viktig seier. Her var det heftige kamper mellom Trưởngs styrker og de nordvietnamesiske styrene i ni døgn. Amerikanerne deltok først fra den 7. februar med under 2 500 mann fra US Marines, for å støtte de sørvietnamesiske styrkene. Trưởng forble i kommandoen over den 1. divisjon i Huế fram til 1970, da han ble leder av den 4. taktiske kommandoen i Mekongdeltaet.

Under påskeoffensiven i 1972 overtok han ansvaret for det nordlige frontavsnittet etter at Quảng Trị-provinsen falt 2. mai, og klarte igjen å forsvare Huế og senere gjenerobre Quảng Trị.
Ved krigens slutt var han generalløytnant.


=== Etter Vietnamkrigen ===
Han emigrerte til USA under Saigons fall. I 1983 ble han amerikansk statsborger og arbeidet blant annet i ti år som dataanalytiker for de amerikanske veimyndighetene til han ble pensjonist i 1994.
Han døde av kreft i 2007.


== Dyktighet ==
Den amerikanske øverstkommanderende i Vietnam i perioden 1968 til 1972, general Creighton Abrams hevdet at Trưởng hadde kompetanse til å ha kommandoen over en amerikansk divisjon, og den amerikanske hærsjefen Bruce Palmer karakteriserte ham i boken The 25-Year War som «probably the best field commander in South Vietnam»Norman Schwarzkopf, som tjenestegjorde i Vietnamkrigen, karakteriserte Trưởng som «the most brilliant tactical commander I'd ever Known». Da han overtok kommandoen for det nordlige frontavsnittet under påskeoffensiven, bidro dette til å berolige de panikkslagne flyktningstrømmene og dette gjorde at at han ble istand til å omgruppere forsvaret.


== Forfatterskap ==
Trưởng skrev flere historieverker som omhandler ulike aspekter av Vietnamkrigen, hovedsakelig for den amerikanske hærens Center of Military History, blant annet: 

«The Easter Offensive of 1972» (1979) lenke nedenfor
«RVNAF and US Operational Cooperation and Coordination» (1980)
«Territorial Forces» (1981).


== Referanser ==


== Eksterne lenker ==
Ngo Quang Truong: «The Easter Offensive of 1972» (1979).
‘The Most Brilliant Commander’: Ngo Quang Truong, Historynet.com
Patricia Sullivan: «Ngo Quang Truong; South Vietnamese Army General», The Washington Post, 25. januar 2007